題閻立本醉客圖
作者：李彭
朝代：宋

paragraphs: 酒有何好工作病，頗怪斯人喜中聖。
藏身麯糵勝巖幽，寄愁天上呼不醒。
春風吹開玉東西，月落參横斟酌之。
吐茵脱帽有妙理，眩朱成碧渾忘歸。
右相丹青果馳譽，幻藥調成疑笑語。
便覺微綃古意生，似聞醉眠卿可去。
半生憂患復蕭條，甕中肥遁何須邀。
一樽桑落對公等，盡解平時藜莧嘲。